text: Boðið var til minnisløtu á Skarði í gjár, har minnisvarðin, sum Hans Pauli Olsen hevur gjørt, varð avdúkaður. Minnisvarðin er reistur fyri at minnast at Skarðsbátin sum fórst fyri 100 arum síðan – tollaksmessudag í 1913.
text: #000001
text: At báturin fórst var við til at avtofta bygdina, tí í 1919 fluttu tey seinastu níggju fólkini – teirra millum ein 90 ára gomul kona, sum varð borin oman á helluna í leypi.
text: #000002
text: Gingið var norður bæði frá Haraldssuni eftir bakkanum og frá Kunoy eftir bygdargøtuni, niðan gjøgnum Skordal og eisini tann lættara, men longra leiðin sunnari – niðan á lítla Fjall.
text: #000003
text: Við í ferðin vóru mong ættarfólk ymiskar staðir úr landinum. Teirra millum var eisini Kaj Dam, ið hevði sett sær fyri at ganga leiðuna frá langabbanum í Kunoy, Johan Dam sum fórst við Kunoyarbátinum frá 8 børnum – til hin langabban av Skarði, Jákup Petur Petersen, sum fóst við Skarðsbátinum frá 3 børnum í 1913.
text: #000004
text: Tá ið tú hevur gingið hesa leiðina, tó at hon var kallað bygdargøtan, so fekkst tú rættiliga kensluna av hvussu harðbalið og undir hvørjum torførum umstøðum, tey hava livað. Tí gøtan og leiðin annars var ikki serliga høglig at ganga og tók meir enn tveir tímar.
text: #000005
text: Komin um skarðið, varð gingið at bygdini, har hópin av fólkið var savnað – væl omanfyri 500.
text: #000006
text: Jákup Jacobsen, greiddi stutt frá tiltakinum kring minnisvarðan, bispur helt røðu og lýsti frið, Jóan Pauli Joensen, hugleiddi um tíðina og staðið, tá ið vanlukkan fór fram – Óluva Klettskarð tað sama og um at bygdin tá stóð í blóma í 1913, tí skarðsmenn høvdu keypt stóran bát. Borgarstjórin í Kunoy Maiken S. Michealsen tók í móti skjali frá Andras Jacobsen vegna minnisvarðanevndina um hava minnisvarðan í varðveitlsu.
text: #000007
text: Páll Klettskarð avdúkaði minnisvarðan, sum Hans Pauli Olsen hevur gjørt. Sungið varð eisini millum røðurnar. Kári Klettskarð í Kongstovu, limur í minnisvarðanevndini takkaði fyri og beyð øllum fólkunum til ein bita í bygdarhúsinum í Harladssundi, har eisini hugnaløta var um kvøldið við hugleiðingum og sangi.
text: #000008
text: Bátarnir sigldu 500 fólk heimaftur, so tað tók drúgva tíð – Afturat teimum gingu fleir heim eftir bakkanum, so tað man vera langt síðani, at tað hava verið so nógv fólk á Skarði – um nakrantíð.
text: #000009